อกหัก5พัน ทวงคลังให้แจกทุกคน
กลุ่มชวด 5 พันบาท ยื่นหนังสือถึง 'อุตตม' ทวงให้แจกทุกคน น้อยใจหลอกกันทำไม
20 เม.ย. 2563

ผู้สื่อข่าวรายงานว่า เมื่อเวลา 09.00 น.ที่กระทรวงการคลัง มีกลุ่มผู้ไม่ได้รับสิทธิ์ เงินเยียวยา 5,000 บาท จากมาตรการ "เราไม่ทิ้งกัน" กว่า 20 คน เดินทางมารวมตัวที่ประตู 4 กระทรวงการคลัง และติดตามข้อเรียกร้องให้ทบทวนสิทธิ์
ทั้งนี้ ในเวลา 09.30 น. นายธีระ เจียบุญหยก หัวหน้าพรรคคนงานไทย พร้อมด้วยประชาชนประมาณ 20 คน เดินทางเข้ายื่นหนังสือเรียกร้องต่อนายอุตตม สาวนายน รมว.คลัง ขอให้รัฐรัฐบาลพิจารณาทบทวนการจ่ายเงินผลกระทบโควิด-19 ผ่านเว็บไซต์ “เราไม่ทิ้งกัน” 3 ข้อ คือ
1. ประชาชนทุกคนที่อายุเกิน 20 ปี จะต้องมีสิทธิเรียกร้อง 5,000 บาทเท่ากันทุกคน ไม่ว่าอาชีพใด โดยแสดงบัตรประชาชนและสมุดบัญชีเท่านั้น
2. รัฐบาลจ่ายเงินผ่านระบบรวมของธนาคารทุกธนาคาร โดยใช้หลักฐานแสดงบัตรประชาชนและสมุดบัญชีที่ทุกคนจะต้องมีประจำตัวเดิมอยู่แล้ว
3. รัฐบาลควรร้องขอให้ธนาคารทุกแห่งจ่ายเงินทดรองไปก่อนเพื่อบรรเทาความเดือดร้อนของประชาชน โดยต้องดำเนินการใหแล้วเสร็จภายใน 30 วันนับจากนี้
“การออก พ.ร.ก.กู้เงิน 1 ล้านล้านบาท มีเงินที่สามารถช่วยเหลือประชาชนได้ครบทุกคน ซึ่งทุกคนมีสิทธิที่จะได้รับในฐานะผู้เสียภาษี จะมาติดตามความคืบหน้าอีกครั้งภายในวันจันทร์นี้” นายธีระ กล่าว
จากนั้นในเวลา 10.00 น. มีตัวแทนจากสำนักงานรัฐมนตรีว่าการกระทรวงการคลังมารับหนังสือ




ทั้งนี้ ความเคลื่อนไหวที่กระทรวงการคลังตลอดเช้าวันที่ 20 เม.ย.2563 มีประชาชนจำนวนบางส่วนไม่ได้รับสิทธิ์ที่รับเงินเยียวยา 5,000 บาท ได้เรียกร้องให้กระทรวงการคลังพิจารณาทบทวนหลักเกณฑ์ เงื่อนไข การตรวจสอบคุณสมบัติใหม่
โดยมีประชาชนที่ได้รับผลกระทบ โดยเฉพาะกลุ่มแท็กซี่ เดินทางมาร้องเรียน โดยระบุว่า "กระทรวงการคลังหลอกประชาชนทำไม" ต่อมา เวลา 10.20 น. เจ้าหน้าที่ตำรวจ และเจ้าที่รักษาความปลอดภัย กระทรวงการคลัง จึงได้ปิดห้ามมีการเข้าออกที่บริเวณประตู 4 ทำให้ผู้เรียกร้อง ต้องอยู่นอกบริเวณกระทรวงการคลัง